b'\n_START_ARTICLE_\nFototrofni organizem\n_START_PARAGRAPH_\nFototrofni oz. fotoavtotrofni organizem (kraj\xc5\xa1e fototrof oz. fotoavtotrof - iz gr\xc5\xa1\xc4\x8dine \xcf\x86\xcf\x89\xcf\x84\xce\xbf - foto: svetloba, \xcf\x84\xcf\x81\xce\xbf\xcf\x86\xcf\x8c\xcf\x82 - trofos: hranjenje) je organizem, ki energijo sonca s pomo\xc4\x8djo fotosinteze pretvarja v kemi\xc4\x8dno energijo za svoje potrebe. Energija son\xc4\x8dne svetlobe se porabi za sintezo energijsko bogatih organskih molekul iz vode in ogljikovega dioksida, pri tem pa kot stranski produkt nastaja kisik._NEWLINE_Ekolo\xc5\xa1ko gledano so fototrofi t. i. primarni producenti, s katerimi se posredno ali neposredno prehranjujejo vsa druga \xc5\xbeiva bitja. Izjema so kemotrofi, ki so prav tako avtotrofni organizmi. Ti namesto son\xc4\x8dne svetlobe kot vir energije uporabljajo anorganske snovi, npr. metan. Fototrofi uspevajo v vseh okoljih, kjer je dovolj svetlobe, vode in prostora za rast. Na kopnem prevladujejo rastline, v vodnih okoljih do meje kamor prodira svetloba pa drugi organizmi, kot so alge, nekateri protisti (npr. evglena) in fototrofne bakterije (npr. modrozelene cepljivke).'